寄楊大監
作者：釋居簡
朝代：宋

paragraphs: 商飈流西金，萬卉寒如灰。
廣寒爛銀闕，初放蟾枝開。
一花墮九地，四海無纖埃。
鍾作河嶽靈，挺此梁棟才。
倘可濟巨川，不然爲鹽梅。
我欲問此翁，山林起摧頹。
勺以長安酤，大白非鯨杯。
擘麟配萬錢，鳥爪去不回。
抑以頌與箴，聳德如徂徠。
賦豈料敵手，吟非橫槊才。
不如姑置之，高卧深雲隈。
長嘯揖箕翼，更把靈椿栽。
明年紫荷橐，此約當重來。